L-MDA torbot lill-membri tagħha biex iħallsu l-ispejjeż tal-perit tal-ġirien
Imtella' Lulju 17, 2020 - Aġġornata 17 Ta' Lulju, 2020 4:01pm L-Assoċjazzjoni tal-Iżviluppaturi, l-MDA, se żżid l-isforzi tagħha biex ġirien ta' siti fejn ikun se jsir żvilupp ikunu jafu d-drittijiet tagħhom. Barra minn hekk, l-MDA rabtet lill-membri tagħha biex iħallsu l-ispejjeż ta' perit tal-għażla tal-ġirien għat-tfassil ta' rapport dwar il-kundizzjoni tal-binja tagħhom qabel jibda x-xogħol u dwar il-metodu propost għall-iżvilupp. L-Assoċjazzjoni tal-Iżviluppaturi – l-MDA – nediet l-ewwel inizjattiva fi skema maħsuba li tagħti informazzjoni dwar id-drittijiet tal-ġirien ta' siti li fihom ikun hemm żvilupp waqt li tgħinhom ikollhom aktar serħan il-moħħ. Id-direttur ġenerali tal-assoċjazzjoni, Marthese Portelli, spjegat li mill-1 ta' Settembru l-madwar 400 żviluppatur li huma msieħba fl-MDA se jkunu obbligati jħallsu għall-perit li jitqabbad mill-ġirien biex jara u jevalwa d-dikjarazzjoni tal-metodu tax-xogħol u r-rapport tal-kundizzjoni tal-istruttura li jkun ħejja l-perit tal-proġett. Skont il-liġi, il-perit mqabbad mill-ġirien jista' jissottometti rapport li jindika r-raġunijiet tekniċi li jistgħu jkunu ta' tħassib għas-siġurtà tal-ġirien jew il-proprjetà tagħhom. Dr Portelli qalet li din l-inizjattiva għandha l-appoġġ unanimu tal-iżviluppaturi membri. Wissiet b'konsegwenzi lil dawk li ma jimxux mal-kelma li taw. "Aħna se nkunu qed inwiddbuh. Jekk jibqa' ma josservax l-inizjattiva tagħna mela allura mbagħad ma jkollniex rotta oħra ħlief li jiġi black listed u wkoll ma nżommuhx membru fi ħdan l-assoċjazzjoni," qalet id-Direttur Ġenerali tal-Assoċjazzjoni tal-Iżviluppaturi, Marthese Portelli. L-iżviluppaturi fl-MDA se jkollhom tabella fis-siti tagħhom li tindika li huma parti minn din l-inzjattiva. Il-President tal-MDA, Sandro Chetcuti appella lill-iżvluppaturi li mhumiex membri tal-Assoċjazzjoni biex huma wkoll jattwaw din l-inizjattiva. Qal li l-MDA se tkellem lill-Ministru responsabbli minn din l-industrija biex l-iskema tkun parti mil-liġi.